Storitve na področju gradbeništva in 76. a člen ZDDV-1 

Pojasnilo DURS, št. 4230-48/2009, 5. 2. 2010

Ali se storitev, opravljena na podlagi pogodbe za gradnjo inženirskega objekta, ki vključuje tudi arhitekturno in gradbeno projektiranje ter gradbeni nadzor, obravnava kot enotna storitev, za katero se v celoti uporabi 76. a člen ZDDV-1. 

Storitve, opravljene na podlagi opisane pogodbe, se obravnavajo kot enotna transakcija, za katero se v celoti uporabi obdavčitev iz 76. a člena ZDDV-1, kadar se zaračuna naročniku izgradnje inženirskega objekta. 

Pri tem pa opozarjamo, da v primeru, da storitve projektiranja opravi izvajalcu drug davčni zavezanec, kjer je predmet pogodbe le npr. projektiranje, ne gre za uporabo 76. a člena ZDDV-1. 

Kot navajate, sklenete z izvajalcem pogodbo za gradnjo inženirskega objekta. Obračunska mesečna situacija, izstavljena po takšni pogodbi, vsebuje več različnih postavk, ki so predmet ponudbenega predračuna. Ena izmed teh postavk je tudi arhitekturno in gradbeno projektiranje (tehnična dokumentacija) ter gradbeni nadzor. Skladno s klasifikacijo SKD, omenjena opravila namreč ne predstavljajo gradbenih storitev. Navajate, da gre za primere pogodbe na ključ, pri katerih iz ponudbenega predračuna in obračunskih situacij, cene in količine teh storitev (arhitekturno in gradbeno projektiranje) niso ločeno razvidne temveč so zajete v skupni pogodbeni vrednosti.

Izvajalec pri gradnji objekta potrebuje tri sklope osnovnih storitev, to je:
•	storitve izdelave projektne dokumentacije,
•	storitve izgradnje oziroma rekonstrukcije objekta
•	in storitve tehničnega nadzora nad gradnjo (gradbeni nadzor).
Za razvrstitev storitev se v skladu s 146. členom ZDDV-1 uporablja standardna klasifikacija dejavnosti.

Pravilnik o izvajanju Zakona o davku na dodano vrednost - pravilnik (Uradni list RS, št. 141/06, 52/07, 120/07, 21/08 in 123/08) v 127. b členu določa, da se med gradbena dela iz a) točke 76. a člena ZDDV-1 uvrščajo storitve pod šifro F/Gradbeništvo Standardne klasifikacije.

Glavna transakcija je tako gradbena storitev. Vse storitve (in blago), po isti pogodbi ki jih davčni zavezanec opravi za drugega davčnega zavezanca so tako tesno povezane z glavno storitvijo, da dejansko sestavljajo nedeljivo transakcijo, katere razdelitev, za namene 76. a člena ZDDV-1, ni smiselna.

Iz navedenega izhaja, da je možno, za namene 76. a člena ZDDV-1, vse storitve po pogodbi obravnavati kot enotno gradbeno storitev.

Izdelava projektne dokumentacije in gradbeni nadzor se uvrščata na področje M-Strokovne, znanstvene in tehnične dejavnosti (7-Arhitekturno projektiranje) in ne v področje F-Gradbeništvo.